《秋林图为太常卿春庵赋》
明代·符锡

仙源杳藐不可即，绝巘丹枫乱云日。据奕何为三老翁，眉宇彷佛曾相识。

野水微茫度野桥，枻杖一翁谁见招。襟期揔似厌羁绁，神游物外何逍遥。

清卿故自玄都客，出有入无无不得。石边柯烂知几年，壶里乌飞爰数刻。

有时尸解示家人，竹杖空遗葛陂侧。披图却笑安刘者，失脚炎尘永相隔。

作者简介：江西新喻（今新馀）人。符观子。任明代《韶州府治舆图》一书主编。著作有《童蒙须知韵语》、《颖江渡稿》，撰《韶州府志》十卷。